אין לבלבל עם אין לבלבל ערך זה, העוסק בעיתונאי, שדרן ומגיש טלוויזיה, עם הערך "ז'קי לוי", העוסק בראש עיריית בית שאן וחבר הכנסת בעבר.

לוי בהופעה ב-2008
**יעקב (ג'קי) לוי** (נולד ב-15 באוקטובר 1963) הוא עיתונאי, שדרן רדיו, מגיש טלוויזיה, מורה לתיאטרון, אמן סיפור, איש תקשורת ופובליציסט ישראלי.

ביוגרפיה
--------

לוי נולד בבת ים, לאיילה ושמואל לוי, בנו של המקובל הרב יעקב לוי, שהיה דיין בבית דינו של הרב רפאל אנקווה. דודיו היו הרב ציון לוי, שכיהן כרבה של פנמה והרב משה לוי, רבה של בת ים. גדל בבת ים ולאחר מכן בקריית אונו. למד בישיבה התיכונית בכפר הרא"ה, שירת בנח"ל ולתקופה מסוימת אף למד בישיבת הקיבוץ הדתי בעין צורים. במשך שמונה שנים התנדב בקיבוץ בית רימון. למד פילוסופיה ותיאטרון באוניברסיטה העברית בירושלים, ולימד תיאטרון באוניברסיטה. כיום מורה לתיאטרון בסטודיו למשחק ניסן נתיב בירושלים.

ג'קי לוי החל את כתיבתו העיתונאית בטור "סולם יעקב" במקומון הירושלמי "כל העיר", בו חיווה את דעתו כמבקר וכמתפלל על בתי הכנסת השונים בירושלים, תוך פירוט חוויית התפילה והיחס לו זכה בכל בית כנסת. הוא כתב במשך תשע שנים ב"מוסף לשבת" של ידיעות אחרונות טור שבועי על פרשת השבוע, בו קישר בין פרשת השבוע לנושא אקטואלי עם פרשנויות אישיות. כיום יש לו טור שבועי במוסף השבת של ישראל היום.

לוי הגיש בטלוויזיה החינוכית תוכניות נוער שעוסקות בקירוב ופיוס בין דתיים לחילונים, בהן: "צו פיוס", "פיוס בע"מ" ו"מישהו דיבר?". בעבר הגיש בערוץ היהדות "התכלת" תוכנית טיולים בחו"ל בשם "היהודי הנודד". כמו כן הוא נמנה עם יוצרי ותסריטאי סדרת הדרמה "מעורב ירושלמי".

בשנת 2000 השיא משואה בטקס יום העצמאות בהר הרצל.

ב-2002 החל לוי להגיש בגלי צה"ל את תוכנית הרדיו "המילה האחרונה" יחד עם אברי גלעד. התוכנית כוללת פינה בה המאזינים מחדשים מונחים עבריים למושגים נבחרים, וכן פינה שבה מחדשים המאזינים "הלכות" נבחרות בנושאים שונים. הוא מקפיד לתבל את תוכניותיו עם גלעד בהומור. לוי הגיש בגלי צה"ל גם את התוכנית "ציפורי לילה ירושלמיות".

ב-2005 כיהן כמנהל התחום הרב-תרבותי בקבוצת התקשורת "כאן", שהתמודדה במכרז ערוץ 2, אך הקבוצה לא זכתה במכרז ופורקה ב-2007.

לוי הריץ את מופע הבידור "בן אדמה".

ב-2006 העלה מופע משותף עם אריאל הורוביץ בשם "לכו אתם!" והקליט בדואט עם הורוביץ את השיר "מלאך", שנכלל באלבומו של הורוביץ "זמן אמת". מאז, הוא מופיע עם הורוביץ בכל רחבי הארץ, בהופעות הכוללות בעיקר שירים משותפים.

החל משנת 2007 הוא מנחה את המופע "קלבת שבת" המועלה בימי שישי בבית אבי חי בירושלים, מופע אותו כתב יחד עם חברי תיאטרון האינקובטור.

ב-2010 העלה מופע משותף עם חנן יובל.

ב-2014 פורסם ספר ילדים שכתב בשם "אותיות מתוקות". לוי מופיע יחד עם מרב סמן טוב במסגרת מופע העוסק בירושלים תחת השם "חוברלה".

בין 2015 ליוני 2019 הגיש לוי בגלי צה"ל את התוכנית משפחה גרעינית ביחד עם מגישים נוספים.

ב-2016 הושעה משידור התוכנית בשל פרטים שסיפר בתוכנית על סכסוך עם גרושתו בנושא הסדרי הראיה של ילדיהם.

ב-2019 החל להגיש בגלי צה"ל תוכנית שבועית ביחד עם לוסי אהריש.

בפברואר 2020 יצא לאור ספרו "כאן לא בית קפה" בהוצאת כנרת זמורה ביתן דביר.

ב-2023 קיבל את פרס תרבות יהודית ע"ש אורי אורבך בתחום מפעל חיים.

סימני ההיכר החיצוניים של לוי היו כובע ברט וקוקו, שאותם כינה "מין מניירת נעורים שלקחה את עצמה ברצינות רבה מדי", והם נועדו לדבריו למנוע קיטלוג מגזרי מראש.

לוי נשוי בשנית, לנעם דן, ולזוג שני ילדים משותפים. מנישואיו הראשונים יש לו שלושה ילדים נוספים. הוא מתגורר בשכונת קטמונים בירושלים.

קישורים חיצוניים
----------------

ויקישיתוף מדיה וקבצים בנושא **ג'קי לוי** בוויקישיתוף
ויקימילון ציטוטים בנושא **ג'קי לוי** בוויקיציטוט 
* אתר האינטרנט הרשמי של ג'קי לוי
* ג'קי לוי, ברשת החברתית פייסבוק
* ירעם נתניהו, שליפות עם ג'קי לוי, באתר nrg‏, 21 במרץ 2006
* ג'קי לוי, כשהתחלנו לגזור חומרות, ארץ אחרת 49 (ינואר-פברואר 2009)
* ביקורת על המופע "בן אדמה" מתוך אתר נביאים אחרונים
* חגית ששר, אני מקפיד שלא להקפיד, באתר News1 מחלקה ראשונה, 19 באוקטובר 2011
* יורם יובל, שיחת נפש עם ג'קי לוי, הטלוויזיה החינוכית, 10 באוקטובר 2012
* יעקב בר-און, ג'קי לוי עושה מפרשת השבוע חגיגה, ומצטער על השינויים ב"מילה האחרונה", באתר מעריב השבוע, 20 בפברואר 2015
* איילת קליין כהן, ג'קי לוי וקובי אריאלי לא מפסיקים לשיר, באתר nrg‏, 13 במאי 2015
* ג'קי לוי, פותחים שבוע תשס"ז, פרשת בהעלותך, באזור פרשת השבוע של מכון ון ליר בירושלים, באתר YouTube
* נעמה לנסקי, קולו של אבא, באתר ישראל היום, 10 ביוני 2016
* יהודה שלזינגר, שלושה בסירה אחת, באתר ישראל היום, 27 באוקטובר 2016
* רחלי מלק בודה, ‏ג'קי לוי מסרב להתבגר, בעיתון מקור ראשון, 2 באוקטובר 2019

הערות שוליים
------------

1. ↑  נועה פרייס‏, ג'קי לוי הושעה מגל"צ בשל חשיפת סכסוך משפחתי בשידור, באתר וואלה!‏, 27 במאי 2016
2. ↑  מפתיע: הזוג שנבחר להחליף את הנדל והורביץ בגלי צה"ל, באתר "סרוגים", 10 באפריל 2019
3. ↑  ג'קי לוי, סוד הצמצום, באתר ישראל היום, 28 פברואר 2020
4. ↑  אתר למנויים בלבד רחל גץ סלומון, ג'קי לוי יודע לספר סיפורים, אבל לא בטוח שהוא יודע לכתוב אותם, באתר הארץ, 25 במרץ 2021
5. ↑  חזקי ברוך, ג'קי לוי ומנשה לב רן הם הזוכים ב"פרס אורי אורבך לתרבות יהודית" לשנת תשפ"ג בתחום מפעל חיים, באתר ערוץ 7, 30 באפריל 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007525154105171
* BnF: cb17903482p (data)
* GND: 1226878032
* ISNI: 0000 0004 0277 2688
* LCCN: n2019055266
* MusicBrainz: 6292ed04-5386-467d-841c-a1f3884b9f66
* VIAF: 308282944
* WorldCat: lccn-n2019055266

 |